CELEX: 32014R1125
Language: lt
Date: 2014-09-19 00:00:00
Title: 2014 m. rugsėjo 19 d. Komisijos deleguotasis reglamentas (ES) Nr. 1125/2014, kuriuo papildomos Europos Parlamento ir Tarybos direktyvos 2014/17/ES nuostatos dėl profesinės civilinės atsakomybės draudimo arba panašios garantijos minimalios piniginės sumos hipotekos kredito tarpininkams techninių reguliavimo standartų  Tekstas svarbus EEE

24.10.2014   
            
            
               LT
            
            
               Europos Sąjungos oficialusis leidinys
            
            
               L 305/1
            
         KOMISIJOS DELEGUOTASIS REGLAMENTAS (ES) Nr. 1125/2014
   2014 m. rugsėjo 19 d.
   kuriuo papildomos Europos Parlamento ir Tarybos direktyvos 2014/17/ES nuostatos dėl profesinės civilinės atsakomybės draudimo arba panašios garantijos minimalios piniginės sumos hipotekos kredito tarpininkams techninių reguliavimo standartų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. vasario 4 d. Europos Parlamento ir Tarybos direktyvą 2014/17/ES dėl vartojimo kredito sutarčių dėl gyvenamosios paskirties nekilnojamojo turto, kuria iš dalies keičiamos direktyvos 2008/48/EB ir 2013/36/ES bei Reglamentas (ES) Nr. 1093/2010 (1), ypač į jos 29 straipsnio 2 dalies a punkto antrą pastraipą,
   kadangi:
   
               (1)
            
            
               pagal Direktyvos 2014/17/ES 29 straipsnio 2 dalies a punktą nustatomas reikalavimas, kad hipotekos sektoriaus kredito tarpininkai apsidraustų profesinės civilinės atsakomybės draudimu, galiojančiu teritorijose, kuriose jie teikia paslaugas, arba pasirūpintų kuria nors kita panašia garantija nuo atsakomybės už profesinį aplaidumą;
            
         
               (2)
            
            
               nors reikalavimas, kad hipotekos sektoriaus kredito tarpininkai apsidraustų profesinės civilinės atsakomybės draudimu arba pasirūpintų panašia garantija, yra naujas Sąjungos lygmens teisės aktų reikalavimas, toks reikalavimas kai kuriose valstybėse narėse jau yra nustatytas. Iš tikrųjų jurisdikcijos, kurios turi profesinės civilinės atsakomybės draudimo reikalavimų taikymo patirties, hipotekiniai pardavimai per tarpininkus sudaro didžiausią dalį visoje Sąjungoje, kredito tarpininkų skverbtis į rinką ilgą laiką buvo didelė ir galiausiai jose taip pat taikomas konkretesnis to sektoriaus reguliavimo metodas. Todėl Sąjungos lygmens profesinės civilinės atsakomybės draudimo arba panašios garantijos minimalios sumos taisyklės turėtų būti grindžiamos tų jurisdikcijų patirtimi, norint nustatyti tinkamiausią minimalios sumos apskaičiavimo metodą;
            
         
               (3)
            
            
               šis metodas būtų tinkamas visai Sąjungai, taip pat jurisdikcijoms, kurių hipotekos rinkos mažesnės. Taip yra dėl to, kad reikalavimai kredito tarpininkams nėra susieti su pagrindine hipotekos kredito suma, kuri visoje Sąjungoje gali labai skirtis, bet yra grindžiami profesiniu aplaidumu, kurio daroma žala skiriasi daug mažiau;
            
         
               (4)
            
            
               pagal Direktyvos 2014/17/ES 29 straipsnio 2 dalies a punkto trečią pastraipą reikalaujama, kad profesinės civilinės atsakomybės draudimo arba panašios garantijos minimali piniginė suma būtų reguliariai peržiūrima. Taigi gali būti, kad ateityje kiti pasirinkimo variantai arba metodika būtų tinkamesni šių kredito tarpininkų įsipareigojimų lygiui nustatyti, ypač turint papildomų ankstesnių laikotarpių duomenų ir daugiau priežiūros patirties, susijusios su profesinės civilinės atsakomybės draudimo veikimu;
            
         
               (5)
            
            
               siekiant aiškiai nustatyti profesinės civilinės atsakomybės draudimo arba panašios garantijos minimalią piniginę sumą ir užtikrinti, kad visoje Sąjungoje būtų taikomas labiau suderintas metodas, derėtų nustatyti kiekvieno atskiro reikalavimo minimalią sumą ir tą sumą per metus. Europos Parlamento ir Tarybos direktyva 2002/92/EB (2) nustatomas reikalavimas, susijęs su profesinės civilinės atsakomybės draudimo arba panašios garantijos bendra visų reikalavimų per metus ir kiekvieno atskiro reikalavimo minimalia suma. Dėl to daugumai tarpininkų, kurie užsiima draudimo tarpininkavimu, ir jų draudikams šis metodas yra žinomas, todėl panašią sistemą dera nustatyti kredito tarpininkams. Be to, dauguma valstybių narių, pagal kurių nacionalinius įstatymus reikalaujama, kad kredito tarpininkai apsidraustų profesinės civilinės atsakomybės draudimu, tokį metodą taiko ir kredito tarpininkams. Todėl kredito tarpininkams taikomose profesinės civilinės atsakomybės draudimo taisyklėse taip pat reikėtų atskirti visus reikalavimus per metus ir kiekvieną atskirą reikalavimą;
            
         
               (6)
            
            
               šis reglamentas grindžiamas techninių reguliavimo standartų projektais, kuriuos Europos bankininkystės institucija pateikė Komisijai;
            
         
               (7)
            
            
               Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti nuomonę,
            
         PRIĖMĖ ŠĮ REGLAMENTĄ:
   1 straipsnis
   Nustatoma tokia profesinės civilinės atsakomybės draudimo arba panašios garantijos hipotekos kreditų tarpininkams, kaip nurodyta Direktyvos 2014/17/ES 29 straipsnio 2 dalies a punkto pirmoje pastraipoje, minimali piniginė suma:
   
               a)
            
            
               kiekvieno atskiro reikalavimo suma – 460 000 EUR;
            
         
               b)
            
            
               bendra visų reikalavimų per kalendorinius metus suma – 750 000 EUR.
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. rugsėjo 19 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 60, 2014 2 28, p. 34.
   
      (2)  2002 m. gruodžio 9 d. Europos Parlamento ir Tarybos direktyva 2002/92/EB dėl draudimo tarpininkavimo (OL L 9, 2003 1 15, p. 3).
   
      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).